“Vatan tayanchi” bolalar va oʻsmirlar harbiy-vatanparvarlik harakatini rivojlantirish jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizomni tasdiqlash haqida
(resolution, 2022-06-23)

Oʻzbekiston Respublikasi Prezidentining “Vatan tayanchi” bolalar va oʻsmirlar harbiy-vatanparvarlik harakati faoliyatini tashkil etish toʻgʻrisida” 2022-yil 2-martdagi PQ-150-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Vatan tayanchi” bolalar va oʻsmirlar harbiy-vatanparvarlik harakati faoliyatini tashkil etish toʻgʻrisida” 2022-yil 2-martdagi PQ-150-son qaroriga muvofiq “Vatan tayanchi” harakatining faoliyatini samarali tashkil etish uchun yuridik shaxs boʻlmagan “Vatan tayanchi” bolalar va oʻsmirlar harbiy-vatanparvarlik harakatini rivojlantirish jamgʻarmasi (keyingi oʻrinlarda — Jamgʻarma) tashkil etilganligi, Jamgʻarma mablagʻlarini shakllantirish manbalari va sarflash maqsadlari belgilanganligi maʼlumot uchun qabul qilinsin. 2. Quyidagilarni nazarda tutuvchi “Vatan tayanchi” bolalar va oʻsmirlar harbiy-vatanparvarlik harakatini rivojlantirish jamgʻarmasining mablagʻlarini shakllantirish va ulardan foydalanish tartibi toʻgʻrisidagi nizom ilovaga muvofiq tasdiqlansin: Jamgʻarma mablagʻlarini shakllantirish manbalari va ulardan foydalanish tartibi; Jamgʻarmaning daromadlar va xarajatlar smetasini “Vatan tayanchi” harakati rahbari tomonidan tasdiqlash va Toshkent harbiy okrugi moliya xizmatida roʻyxatga olish tartibi; Jamgʻarma mablagʻlarini hisobga olishni Oʻzbekiston Respublikasi Mudofaa vazirligining budjetdan tashqari mablagʻlari roʻyxati asosida yuritish va Jamgʻarma mablagʻlaridan foydalanish yuzasidan hisobotlarni taqdim etish tartibi. 3. Oʻzbekiston Respublikasi Mudofaa vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Oʻzbekiston Respublikasi mudofaa vaziri B.N. Kurbanov zimmasiga yuklansin. 1. Mazkur Nizom Oʻzbekiston Respublikasi Mudofaa vazirligi huzuridagi “Vatan tayanchi” bolalar va oʻsmirlar harbiy-vatanparvarlik harakatining “Vatan tayanchi” bolalar va oʻsmirlar harbiy-vatanparvarlik harakatini rivojlantirish jamgʻarmasi (keyingi oʻrinlarda — Jamgʻarma) mablagʻlarini shakllantirish va ulardan foydalanish, Jamgʻarma mablagʻlarini boshqarish, shuningdek, hisob va hisobotini yuritish tartibini belgilaydi. 2. Jamgʻarma yuridik shaxs hisoblanmaydi va uning mablagʻlari Oʻzbekiston Respublikasi Mudofaa vazirligi huzuridagi “Vatan tayanchi” bolalar va oʻsmirlar harbiy-vatanparvarlik harakatining (keyingi oʻrinlarda — “Vatan tayanchi” harakati) alohida budjetdan tashqari mablagʻlarini saqlash uchun “Gʻalaba bogʻi” yodgorlik majmuasi moliya xizmatida alohida depozit hisobvaragʻida jamlanadi hamda ushbu Nizomda belgilangan maqsadlarga sarflanadi. 3. Jamgʻarma mablagʻlaridan foydalanish “Vatan tayanchi” harakatining rahbari tomonidan tasdiqlangan va Toshkent harbiy okrugi moliya xizmatida belgilangan tartibda roʻyxatga olinadigan yillik daromadlar va xarajatlar smetasi asosida amalga oshiriladi. 4. Jamgʻarma faoliyatini boshqarish va nazorat qilish “Vatan tayanchi” harakati rahbari tomonidan amalga oshiriladi. 5. Yil oxirida Jamgʻarma mablagʻlarining qoldiqlari Oʻzbekiston Respublikasi Davlat budjeti daromadiga kiritilmaydi va kelgusi moliya yili uchun Jamgʻarmaning daromadlar va xarajatlar smetasini tuzishda hisobga olinadi. 6. Jamgʻarma mablagʻlari kuyidagilar hisobiga shakllantiriladi: davlat organlari va tashkilotlari, shu jumladan, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan yoshlarga oid davlat siyosatini amalga oshirish boʻyicha dasturlar, “yoʻl xaritalari” doirasida belgilangan tartibda ajratiladigan mablagʻlar; “Vatan tayanchi” harakatining vaqtincha boʻsh mablagʻlarini davlat ulushi boʻlgan tijorat banklari depozitlariga joylashtirishdan tushadigan tushumlar; yuridik va jismoniy shaxslar, shu jumladan, Oʻzbekiston Respublikasi norezidentlarining homiylik xayriyalari; xalqaro tashkilotlar va moliya institutlari, shuningdek, boshqa xorijiy donorlarning grantlari; qonunchilik hujjatlarida taqiqlanmagan boshqa manbalar. 7. Jamgʻarma mablagʻlari quyidagi maqsadlarda sarflanadi: oʻquvchi yoshlarga har tomonlama taʼlim-tarbiya berish maqsadida umumtaʼlim maktablarida amaliy va texnik yoʻnalishdagi toʻgaraklar faoliyatini yoʻlga qoʻyish; “Vatan tayanchi” harakatini saqlash, uning moddiy-texnika bazasini rivojlantirish va mustahkamlash; davra suhbatlari, konferensiyalar, amaliy mashgʻulotlar, treninglar, shuningdek, madaniy-maʼrifiy, ommaviy-madaniy va boshqa tadbirlar oʻtkazish. 8. Jamgʻarmaning daromadlar va xarajatlar smetasi “Vatan tayanchi” harakatining rahbari tomonidan tasdiqlanadi va Toshkent harbiy okrugi moliya xizmatida belgilangan tartibda roʻyxatga olinadi. 9. Jamgʻarmadan mablagʻlar ajratish va ularni sarflash daromadlar va xarajatlar smetasi Toshkent harbiy okrugi moliya xizmatida roʻyxatga olinganidan soʻng amalga oshiriladi. 10. Jamgʻarmaning daromadlar va xarajatlar smetasiga kiritiladigan oʻzgartirishlar belgilangan tartibda Toshkent harbiy okrugi moliya xizmatida roʻyxatga olinadi. 11. Yuridik va jismoniy shaxslar tomonidan koʻrsatilgan homiylik xayriyalarining toʻliq summasi, agar homiy bilan aniq maqsadlar uchun yoʻnaltirilishi kelishilmagan boʻlsa, “Vatan tayanchi” harakatining faoliyatini amalga oshiruvchi tarkibiy boʻlinmalarning moddiy-texnika bazasini mustahkamlash uchun sarflanadi. 12. Jamgʻarma mablagʻlarini hisobga olish belgilangan tartibda va Oʻzbekiston Respublikasi Mudofaa vazirligining budjetdan tashqari mablagʻlari roʻyxati asosida yuritiladi. 13. Jamgʻarma mablagʻlaridan foydalanish yuzasidan hisobot belgilangan tartibda “Vatan tayanchi” harakatining rahbari tomonidan Toshkent harbiy okrugi moliya xizmatiga taqdim etiladi. 14. “Vatan tayanchi” harakatining rahbari quyidagilar uchun javobgar hisoblanadi: Jamgʻarma mablagʻlarining qonuniy va maqsadli yoʻnaltirilishi; Jamgʻarma mablagʻlarining tasdiqlangan daromadlar va xarajatlar smetasiga qatʼiy muvofiq ravishda sarflanishi; Jamgʻarma mablagʻlari boʻyicha xarajatlarning toʻgʻri hisobga olinishi; Jamgʻarma mablagʻlaridan oqilona foydalanilishi; yuridik va jismoniy shaxslar (yetkazib beruvchilar) bilan tuziladigan shartnomalarning asosli va qonunchilik hujjatlariga muvofiq rasmiylashtirilishi va tuzilishi. 15. Jamgʻarma mablagʻlarining toʻgʻri shakllantirilishi va ulardan foydalanilishini nazorat qilish Oʻzbekiston Respublikasi Mudofaa vazirligining Moliya-iqtisod bosh boshqarmasi, Nazorat-taftish boshqarmasi hamda qonunchilik hujjatlariga muvofiq boshqa nazorat qiluvchi organlar tomonidan amalga oshiriladi. 16. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.